pythainlp/thaigov-v2-corpus-22032023 huggingface dataset:
วันจันทร์ที่ 27 ธันวาคม 2564
นายกฯ ชื่นชมการทำงานของหน่วยงานไทยที่เกี่ยวข้องส่งผล EU รับรองระบบ Thailand Digital Health Pass บนหมอพร้อม
โฆษกรัฐบาลเผย นายกฯ ชื่นชมการทำงานของหน่วยงานไทยที่เกี่ยวข้องส่งผล EU รับรองระบบ Thailand Digital Health Pass บนหมอพร้อม
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ทราบมติของสหภาพยุโรป (EU) ที่รับรอง Thailand Digital Health Pass บน "หมอพร้อม" เพื่อใช้ในการเดินทางเข้า ๖๐ ประเทศ/ดินแดน ที่ EU ให้การรับรอง ทั้งนี้ นายกรัฐมนตรี ชื่นชมและขอบคุณการทำงานของทุกหน่วยงานที่เกี่ยวข้องที่มีส่วนสำคัญในความคืบหน้านี้ สะท้อนการดำเนินนโยบาย และการปฏิบัติงานของไทย ที่มีประสิทธิภาพ และรวดเร็ว ทั้งนี้ เชื่อมั่นว่า ระบบ Thailand Digital Health Pass สอดคล้อง รองรับการทำงานร่วมกับ ประเทศอื่นๆ ทั่วโลก
ทั้งนี้ EU รับรอง Thailand Digital Health Pass บน "หมอพร้อม" โดยรับรองและเชื่อมต่อการใช้งาน Digital Health Pass ให้ประเทศไทยเป็นลำดับที่ 2 ของอาเซียน ส่งผลให้ใบรับรองการฉีดวัคซีนบนแอพหมอพร้อมสามารถนำไปใช้งานได้เทียบเท่ากับเอกสารรับรองเกี่ยวกับโควิด-19 ของ EU โดยจะเริ่มใช้งานได้ในเดือนมกราคมปีหน้า ซึ่งข้อมูลที่ปรากฎจะมีทั้งสถานะการได้รับวัคซีน ผลการตรวจหาเชื้อโควิด-19 ทั้งแบบ RT-CPR และ ATK รวมถึงประวัติการหายจากโรคโควิด-19
โฆษกประจำสำนักนายกฯ กล่าวว่า การรับรอง Thailand Digital Health Pass นี้ จะทำให้คนไทยที่มีแอพหมอพร้อม สามารถใช้รายละเอียดบนแอพดังกล่าวเป็นหลักฐานในการเดินทางเข้าอียู และประเทศ/ดินแดน ที่มีการเชื่อมต่อระบบกับ Thailand Digital Health Pass แล้ว ซึ่งรวมทั้งการใช้เข้าร่วมกิจกรรมและใช้บริการตามสถานที่ต่างๆ ในประเทศ/ดินแดน ดังกล่าวด้วย อย่างไรก็ดี ผู้เดินทางต้องตรวจสอบและปฏิบัติตามมาตรการด้านสาธารณสุขของประเทศปลายทาง เช่น เงื่อนไขการเดินทาง มาตรการกักตัว และ ประเภทของความเสี่ยงของประเทศต้นทาง เป็นต้น
วันอังคารที่ 16 สิงหาคม 2565
รัฐมนตรีว่าการกระทรวงยุติธรรม เปิดโครงการเครือข่ายเยาวชน 5 ประเทศลุ่มน้ำโขง ใช้พลังคนรุ่นใหม่ร่วมขับเคลื่อนป้องกันยาเสพติด พร้อมสร้างความรู้ให้เท่าทันสถานการณ์
รัฐมนตรีว่าการกระทรวงยุติธรรม เปิดโครงการเครือข่ายเยาวชน 5 ประเทศลุ่มน้ำโขง ใช้พลังคนรุ่นใหม่ร่วมขับเคลื่อนป้องกันยาเสพติด พร้อมสร้างความรู้ให้เท่าทันสถานการณ์ หวังเป็นกลไกแก้ไขปัญหาตั้งแต่รากฐาน
เมื่อวันที่ 16 สิงหาคม2565 เวลา 14.00 น. ที่สำนักงาน ป.ป.ส. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานพิธีเปิดโครงการพัฒนาเครือข่ายเยาวชนระหว่างประเทศ เพื่อการป้องกันยาเสพติดในอนุภูมิภาคลุ่มแม่น้ำโขง (Youth Network on Drugs Prevention Program) โดยมี นายวิชัย ไชยมงคล เลขาธิการ ป.ป.ส. และผู้แทนเยาวชนจาก 5 ประเทศลุ่มแม่น้ำโขง ได้แก่ เมียนมา สปป.ลาว เวียดนาม กัมพูชา และไทย ร่วมงาน
นายวิชัย กล่าวรายงานว่า โครงการพัฒนาเครือข่ายเยาวชนระหว่างประเทศ เพื่อการป้องกันยาเสพติดในอนุภูมิภาคลุ่มแม่น้ำโขงเป็นหนึ่งในการขับเคลื่อนงานด้านการป้องกันยาเสพติดเพื่อให้เยาวชนในช่วงอายุระหว่าง 18 - 23 ปี เข้ารับการอบรมและร่วม อภิปรายแลกเปลี่ยนความรู้แนวทางการป้องกันยาเสพติดในมุมมองของเยาวชนของแต่ละประเทศ โดยโครงการ มีกำหนดจัดขึ้นเป็นเวลา 10 วัน ตั้งแต่วันที่ 15 - 25 ส.ค.2565 มีที่มาจากการต้องการส่งเสริมพลังของเยาวชน ต่อปัญหายาเสพติดในพื้นที่สามเหลี่ยมทองคำเป็นหนึ่งในพื้นที่เชิงยุทธศาสตร์ที่มีความสำคัญ เพื่อ เปลี่ยนแปลงสังคมและอนาคตต่อไป
นายสมศักดิ์ กล่าวว่า ปัญหายาเสพติดในพื้นที่สามเหลี่ยมทองคำ เป็นหนึ่งในพื้นที่เชิงยุทธศาสตร์ที่มีความสำคัญ ซึ่งประกอบด้วย ประเทศในอนุภูมิภาคลุ่มแม่น้ำโขง 6 ประเทศ ได้แก่ เมียนมา ลาว กัมพูชา เวียดนาม จีน และไทย ที่ผ่านมาไทยร่วมมือกับทุกประเทศและหน่วยงานที่เกี่ยวข้องในการประสานความร่วมมือระหว่างประเทศ เฝ้าระวัง สกัดกั้น เพื่อเป็นการปราบปราม และป้องกันปัญหายาเสพติด มาอย่างต่อเนื่อง สำหรับการป้องกันยาเสพติดสามารถสร้างการมีส่วนร่วม ได้จากหลายฝ่าย ทั้งภาครัฐ ภาคเอกชน ภาคประชาชนและเครือข่ายต่าง ๆ
นายสมศักดิ์ กล่าวอีกว่า เยาวชนเป็นอีกหนึ่งเครือข่าย ที่มีความสำคัญในการพัฒนา ผลักดันให้เกิดการเปลี่ยนแปลงในสังคม เนื่องจากเยาวชนเป็นวัยที่มีพลังสร้างสรรค์มีศักยภาพ หากได้รับการพัฒนาเสริมสร้างทักษะชีวิตที่ถูกต้องเหมาะสมกับช่วงวัย เขาเหล่านั้นจะเป็นกลไกสำคัญในการขับเคลื่อนงานป้องกันยาเสพติดของประเทศให้ดำเนินไปอย่างมีประสิทธิภาพ โดยโครงการนี้มีแนวคิดมุ่งเน้นให้เยาวชนที่เข้ารับการอบรม ได้เพิ่มพูนความรู้และประสบการณ์ จากการศึกษาดูงานยาเสพติดในพื้นที่ลุ่มแม่น้ำโขง ทั้งในพื้นที่ภาคเหนือ และภาคตะวันออกเฉียงเหนือของประเทศไทย และ สปป.ลาว รวมถึงการเสริมสร้างเครือข่าย ความร่วมมือระหว่างเยาวชนในอนุภูมิภาคลุ่มแม่น้ำโขง ในการดำเนินงานป้องกันยาเสพติด ตามบริบทของแต่ละประเทศ ซึ่งเป็นที่น่าเสียดายที่ครั้งนี้ไม่มีผู้แทนเยาวชนจีนเข้าร่วมโครงการเนื่องจากข้อจำกัดจากสถานการณ์โควิด-19
"ผมขอให้เยาวชนจากทั้ง 5 ประเทศ ได้เก็บเกี่ยวความรู้ มิตรภาพและประสบการณ์ ซึ่งหาได้ยากยิ่ง จากการเข้าร่วมโครงการในครั้งนี้ มาประยุกต์ใช้ในการดำเนินชีวิต การเรียน การทำงาน ที่อาจเกี่ยวข้องกับงานยาเสพติดในอนาคต ทั้งนี้รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี ได้ให้ความสำคัญกับปัญหายาเสพติดและตั้งเป็นโยบายหลักเร่งด่วนที่ต้องแก้ไข โดยเฉพาะการให้ความสำคัญกับเด็กและเยาวชน เพื่อเป็นรากฐานสำคัญในการแก้ไขปัญหายาเสพติด และให้เยาวชนได้มีความรู้เท่าทันสถานการณ์ของยาเสพติดที่มีการเปลี่ยนแปลงตลอดเวลา"นายสมศักดิ์ กล่าว
วันเสาร์ที่ 6 พฤศจิกายน 2564
กรมการขนส่งทางบก เปิดเผยยอดลงทะเบียนรับสิทธิช่วยเหลือของผู้ขับรถแท็กซี่และมอเตอร์ไซค์รับจ้างที่อายุเกิน 65 ปี ประกอบอาชีพใน 29 จังหวัดตามประกาศ ศบค.
ตั้งแต่วันที่ 25 ต.ค. ถึง 5 พ.ย. 64 มีผู้ลงทะเบียนทั่วประเทศทั้งสิ้น 10,789 คน พร้อมโอนเงินช่วยเหลือรอบแรกวันที่ 8 - 12 พ.ย. 2564
นายจิรุตม์ วิศาลจิตร อธิบดีกรมการขนส่งทางบก เปิดเผยว่า ตามที่คณะรัฐมนตรีได้มีมติเห็นชอบให้กรมการขนส่งทางบกดำเนินโครงการช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะ ที่มีอายุเกิน 65 ปี และไม่สามารถสมัครเป็นผู้ประกันตนตามมาตรา 33 มาตรา 39 และมาตรา 40 แห่งพระราชบัญญัติประกันสังคม พ.ศ. 2533 และที่แก้ไขเพิ่มเติมได้ และประกอบอาชีพขับรถอยู่ในพื้นที่ควบคุมสูงสุดและเข้มงวด (29 จังหวัด) ตามข้อกำหนดฉบับที่ 25, ฉบับที่ 28 และฉบับที่ 30 ซึ่งได้รับผลกระทบจากการแพร่ระบาดของโรคติดเชื้อไวรัส COVID-19 โดยหลังจากเปิดให้ผู้ขับรถแท็กซี่และรถจักรยานยนต์สาธารณะที่มีคุณสมบัติตามเงื่อนไขข้างต้น สามารถลงทะเบียนขอรับสิทธิช่วยเหลือ ระหว่างวันที่ 25 ตุลาคม - 5 พฤศจิกายน 2564 ณ อาคาร 6 ชั้น 7 กรมการขนส่งทางบก, สำนักงานขนส่งกรุงเทพมหานครพื้นที่ 1 - 4 และสำนักงานขนส่งจังหวัดทั่วประเทศ มียอดลงทะเบียนขอรับสิทธิช่วยเหลือทั่วประเทศรวมทั้งสิ้น 10,789 ราย แบ่งเป็นผู้ขับรถแท็กซี่ จำนวน 5,921 ราย และผู้ขับรถจักรยานยนต์สาธารณะจำนวน 4,868 ราย ในจำนวนนี้เป็นผู้ที่ตรวจสอบแล้วว่ามีสิทธิได้รับเงินช่วยเหลือ 7,017 ราย และรอผลการตรวจสอบ 3,772 ราย
หลังจากนี้ กรมการขนส่งทางบกจะเร่งตรวจสอบและคัดกรองความซ้ำซ้อนข้อมูลการลงทะเบียนขอรับสิทธิช่วยเหลือจากฐานข้อมูลของกรมการขนส่งทางบกและเอกสารการลงทะเบียน โดยผู้มีสิทธิจะต้องเป็นผู้ขับรถแท็กซี่และรถจักรยานยนต์สาธารณะที่มีอายุเกิน 65 ปี ประกอบอาชีพขับรถอยู่ในพื้นที่ควบคุมสูงสุดและเข้มงวด (29 จังหวัด) ตามข้อกำหนดฉบับที่ 25, ฉบับที่ 28และฉบับที่ 30 มีศักยภาพในการขับรถ มีใบอนุญาตขับรถสาธารณะและบัตรประจำตัวผู้ขับรถสาธารณะ รถที่ใช้ประกอบอาชีพต้องชำระภาษีครบถ้วน และไม่เป็นผู้ประกันตนตามมาตรา 33 มาตรา 39 และมาตรา 40 แห่งพระราชบัญญัติประกันสังคม พ.ศ. 2533 และที่แก้ไขเพิ่มเติม ในกรณีรถเช่าขับ กรมการขนส่งทางบกจะตรวจสอบข้อมูลจากผู้ให้เช่าก่อนพิจารณาว่าเข้าเงื่อนไขเป็นผู้มีสิทธิรับเงินช่วยเหลือหรือไม่ เมื่อตรวจสอบแล้วเป็นไปตามเงื่อนไขจะแจ้งผลการพิจารณาให้ผู้ขอรับสิทธิทราบ และดำเนินการโอนเงินให้กับผู้ที่ได้รับสิทธิรอบแรกระหว่างวันที่ 8 - 12 พฤศจิกายน 2564 สำหรับผู้ขับรถจักรยานยนต์สาธารณะและรถแท็กซี่ส่วนบุคคล และรอบที่ 2 ระหว่างวันที่ 22 - 26 พฤศจิกายน 2564 สำหรับผู้ขับรถแท็กซี่ที่เช่าขับ ผ่านบัญชีพร้อมเพย์ที่ผูกบัญชีกับเลขบัตรประจำตัวประชาชนตามที่ได้ระบุไว้ในเอกสารการลงทะเบียน
อธิบดีกรมการขนส่งทางบก กล่าวเพิ่มเติมว่า สำหรับผู้ขับรถจักรยานยนต์สาธารณะและรถแท็กซี่ส่วนบุคคลที่ประกอบอาชีพใน 13 จังหวัด ตามข้อกำหนดฉบับที่ 25 และฉบับที่ 28 (ประกอบด้วย กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี พระนครศรีอยุธยา นราธิวาส ปัตตานี ยะลา สงขลา) จะได้รับเงินช่วยเหลือในอัตรา 10,000 บาทต่อคน ส่วนผู้ขับรถแท็กซี่และรถจักรยานยนต์สาธารณะที่ประกอบอาชีพใน 16 จังหวัด ตามข้อกำหนดฉบับที่ 30 (กาญจนบุรี ตาก นครนายก นครราชสีมา ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สิงห์บุรี สมุทรสงคราม สระบุรี สุพรรณบุรี อ่างทอง) จะได้รับเงินช่วยเหลือในอัตรา 5,000 บาทต่อคน สามารถสอบถามรายละเอียดเพิ่มเติมได้ที่สายด่วน 1584 ตลอด 24 ชั่วโมง
วันจันทร์ที่ 31 มกราคม 2565
ก.แรงงาน แจงผลจ้างงานคนพิการเชิงสังคม ปี 65 เกินเป้า 40% เกิดรายได้กว่า 159 ล้านบาท/ปี
.....
กระทรวงแรงงาน แจงผลดำเนินโครงการส่งเสริมการจ้างงานคนพิการเชิงสังคม ประเภทจ้างเหมาบริการ ในปี 2565 โดยมีเป้าหมายว่าคนพิการเชิงสังคม 1,000 คน ต้องมีงานทำ
.
จากข้อมูลล่าสุด พบว่ามีคนพิการเชิงสังคมกว่า 1,400 คน ถูกรับเข้าทำงานแล้ว เพิ่มขึ้นจากเป้าหมายเดิม ร้อยละ 40 ก่อให้เกิดรายได้ 159,943,425 บาท/ปี ซึ่งเป็นผลมาจากความร่วมมือระหว่างภาครัฐ กับสถานประกอบการภาคเอกชน 181 แห่ง ที่ได้ให้สิทธิคนพิการเชิงสังคมตามโครงการดังกล่าว
.
ระยะต่อไป กระทรวงแรงงานจะขยายการมีงานทำให้คนพิการเชิงสังคม มีงานและรายได้เพิ่มขึ้นปีละ 20% ภายใน 4 ปี ซึ่งจะเป็นการสร้างโอกาส ความเสมอภาคทางสังคม ยกระดับคุณภาพชีวิตของผู้พิการให้ดีขึ้นได้
.
อ่านเพิ่มเติม คลิกhttps://www.thaigov.go.th/news/contents/details/50744
-------------------
วันศุกร์ที่ 8 กรกฎาคม 2565
​“เฉลิมชัย”ทำลายสถิติสำเร็จอีกครั้งส่งออกผลไม้ครึ่งปีแรกทะลุ 1 ล้านตัน สร้างรายได้กว่า 8 หมื่นล้าน
​“เฉลิมชัย” ทำลายสถิติสำเร็จอีกครั้งส่งออกผลไม้ครึ่งปีแรกทะลุ 1 ล้านตัน สร้างรายได้กว่า 8 หมื่นล้าน ชื่นชมชาวสวนภาครัฐภาคเอกชนร่วมมือพัฒนาคุณภาพจนครองแชมป์ตลาดจีนเด็ดขาดเกือบ 50%  แต่ห่วงลำไยทรุดสั่งฟรุ้ทบอร์ดปรับกลยุทธ์เร่งแก้ไข
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการพัฒนาและบริหารจัดการผลไม้ (ฟรุ้ทบอร์ด - Fruit Board) แถลงวันนี้ (8 ก.ค.) ว่า การส่งออกผลไม้สดไปสาธารณรัฐประชาชนจีนภายใต้พิธีสารระหว่างไทย-จีนในรอบ 6 เดือนแรกปีนี้ มีปริมาณถึง 1,123,543 ตัน ทำลายสถิติการส่งออกในระยะเวลาเดียวกันของปีที่แล้วซึ่งส่งออกได้ 1,002,771 ตัน โดยเพิ่มขึ้นกว่า 120,000 ตัน หรือกว่า 10% คิดเป็นมูลค่าการส่งออก 81,282 ล้านบาท ในขณะที่ต้องเผชิญกับปัญหาและอุปสรรคนานัปการโดยเฉพาะผลกระทบจากมาตรการไดนามิคซีโร่โควิดของจีนในการป้องกันการแพร่ระบาดระลอกใหม่ ตั้งแต่ปลายปี 2564 เป็นต้นมา และสงครามรัสเซีย-ยูเครน ตั้งแต่ปลายเดือนกุมภาพันธ์ ทำให้ราคาน้ำมันพุ่งสูงขึ้น ส่งผลต่อค่าระวางขนส่งทางบกทาง เรือทางอากาศปรับตัวเพิ่มขึ้น ในขณะที่กำลังซื้อของผู้บริโภคลดลงจากภาวะเศรษฐกิจทำให้มูลค่าการส่งออกผลไม้สดลดลง 2,900 ล้านบาท หรือลดลง 3.45% ส่วนหนึ่งเกิดจากการส่งออกลำไยลดลง เนื่องจากการปิดด่านบางด่านของจีนช่วงปลายปีต่อเนื่องถึงต้นปี จากปัญหาโควิด19 ในจีน จึงสั่งให้ฟรุ้ทบอร์ดปรับกลยุทธ์เร่งแก้ไขปัญหาลำไย ซึ่งหล่นจากการส่งออกไปจีนเป็นลำดับ 3 รองจากทุเรียน และมะพร้าว
“ขอแสดงความชื่นชมชาวสวนภาครัฐ ภาคเอกชนที่ร่วมมือพัฒนาคุณภาพจนครองแชมป์ตลาดผลไม้ในจีนมีมาร์เก็ตแชร์เกือบ 50% ทิ้งห่างอันดับ 2 คือ ชิลี และเวียดนาม ซึ่งมีส่วนแบ่งตลาด 10% กว่า และ 6% ตามลำดับ ขอให้ยึดมั่นในนโยบายยกระดับคุณภาพและมาตรฐาน รวมทั้งป้องกันการปนเปื้อนโควิดและโรคพืชหรือแมลงพืชต่อไป ส่วนที่มีปัญหาการสวมสิทธิ์ทุเรียนของเราได้กำชับเจ้าหน้าที่ทุกฝ่ายเร่งดำเนินการตรวจตราจับกุมและดำเนินคดีทางกฎหมายอย่างเด็ดขาดเพราะส่งผลต่อภาพลักษณ์และชื่อเสียงของผลไม้ไทย” นายอลงกรณ์ กล่าว
วันจันทร์ที่ 22 พฤศจิกายน 2564
โฆษกรัฐบาลแจง 1 ต.ค. - 20 พ.ย. 64 รัฐบาลยึดทรัพย์เครือข่ายยาเสพติดแล้วกว่า 258 ล้าน
โฆษกรัฐบาลแจง 1 ต.ค. - 20 พ.ย. 64 รัฐบาลยึดทรัพย์เครือข่ายยาเสพติดแล้วกว่า 258 ล้าน ส่วนปี63"สมศักดิ์"ลุยยึดทรัพย์ขบวนการยาเสพติดได้มากกว่า 7,300 ล้านตามข้อสั่งการ”นายก”มั่นใจ ประมวลกฎหมายยาเสพติดฉบับใหม่ ทำคนไม่กล้าค้ายา
วันนี้ 22 พ.ย. 64 นายธนกร วังคงบุญชนะ โฆษกประจำสำนักนายกรัฐมนตรี กล่าวถึงกรณีที่นายยุทธพงศ์ จรัสเสถียร ส.ส.มหาสารคาม และรองหัวหน้าพรรคเพื่อไทย ระบุว่า ประชาชนฝากให้รัฐบาลของ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ทำสงครามกับยาเสพติด และปราบยาเสพติดอย่างจริงจัง ให้เหมือนสมัยรัฐบาลพรรคไทยรักไทยที่ประกาศสงครามกับยาเสพติด เพราะขณะนี้มีนักโทษคดียาเสพติดมากถึง 82% แล้วว่า สาเหตุที่ยาบ้ามีจำนวนมากขึ้น เพราะเทคโนโลยีการผลิต คือเครื่องปั๊มยาผลิตได้เร็วและมากขึ้น มีการใช้ส่วนผสมของสารเคมี ทำให้ผลิตได้หลักล้านเม็ดใน 1 ชั่วโมง นอกจากนี้ ยังมีการ Order ยาเสพติดไปยังประเทศที่ 3 เพิ่มมากขึ้น มีการปรับกลยุทธ์ทั้งรูปแบบการซื้อขายยาเสพติดโดย social media มากขึ้น และการขนส่ง ลำเลียงยาเสพติด มีการซุกซ่อนได้แยบยลมากขึ้น อย่างไรก็ตาม ประมวลกฎหมายยาเสพติดฉบับใหม่ จะมีผลบังคับใช้ในวันที่ 9 ธ.ค. 2564 ซึ่งจะมุ่งเน้นไปที่การยึดทรัพย์ ตัดวงจร ทลายเครือข่ายทั้งระบบ ซึ่งในปีที่ผ่านมาเราได้ดำเนินการนำร่องไปแล้ว โดยยึดทรัพย์ได้มากกว่า 7,300 ล้านบาท
นายธนกร กล่าวอีกว่า ประมวลกฎหมายยาเสพติดฉบับใหม่จะทำให้การทำงานมีประสิทธิภาพมากกว่าเดิม มีการร่วมมือกับหน่วยงานทางด้านการเงินและธนาคาร และยังสามารถยึดทรัพย์ย้อนหลังผู้ค้ายาได้ถึง 10 ปีตามมูลค่าของการค้าที่ทำมา และเรามีปฏิบัติการ "ยุทธการพิทักษ์ไทย ยึดทรัพย์ ตัดวงจรยาเสพติด" และคณะทำงานปฏิบัติการพาลีปราบยา รวมถึงยังมีรางวัลสำหรับผู้แจ้งเบาะแสให้ราชการรู้ในส่วนแบ่งของการยึดทรัพย์ 5% ซึ่งกฎหมายเก่ามีเงินรางวัลน้อยเพราะไปเน้นที่ตัวมูลค่าจำนวนเม็ดยาที่จับได้ อย่างไรก็ตาม ในหลายปีที่ผ่านมา ประเทศไทยสกัดกั้นยาเสพติดผ่านกลไกและความร่วมมือระหว่างประเทศต่างๆ ในอนุภูมิภาคลุ่มแม่น้ำโขง ซึ่งการพัฒนากลไกระบบและการเสริมสร้างความสามารถของผู้ปฏิบัติงาน เป็นประเด็นที่จะต้องให้ความสำคัญ มิใช่เพียงแค่ประเทศไทย แต่ต้องเป็นความร่วมมือระหว่างกลุ่มประเทศสมาชิกอาเซียน โดยมีแผนปฏิบัติการสามเหลี่ยมทองคำ 1511 เป็นกลไกหลักในการยกระดับมาตรการในการสกัดกั้น และยังมีความร่วมมือกับประเทศที่พัฒนาแล้ว ทั้ง สหรัฐ จีน ออสเตรเลีย และเกาหลีใต้อีกด้วย
"การปราบปรามยาเสพติด ตั้งแต่วันที่ 1 ต.ค. - 20 พ.ย. 2564 ยึดทรัพย์เครือข่ายยาเสพติดไปแล้ว 258 ล้านบาท จากเป้าหมาย 10,000 ล้านบาท นอกจากนี้ ในปีที่ผ่านมา นายสมศักดิ์ เทพสุทิน รมว.ยุติธรรม ยังดำเนินการยึดทรัพย์ขบวนการยาเสพติดได้มากกว่า 7,300 ล้านบาทตามข้อสั่งการของนายรัฐมนตรีอีกด้วย โดยประมวลกฎหมายยาเสพติดฉบับใหม่นั้น จะเป็นจุดที่ทำให้คนหวาดกลัวที่จะค้ายา เพราะนอกจากจะถูกจับติดคุกแล้ว ยังโดนยึดทรัพย์จนหมดตัวอีกด้วย ผมอยากให้ทุกท่านช่วยกันแจ้งเบาะแส นอกจากมีรางวัลก้อนโตแล้ว ยังช่วยให้ลูกหลานของเราปลอดภัยอีกด้วย" นายธนกร กล่าว
กลุ่มประชาสัมพันธ์และเผยแพร่ สำนักโฆษก
วันอังคารที่ 20 กรกฎาคม 2564
เปิดแล้ว! 19 ศูนย์พักคอย กทม. ตั้งเป้าครบ 50 ศูนย์ เดือน ก.ค. นี้
....
กทม. จัดตั้งศูนย์พักคอยเพื่อส่งต่อ (Community Isolation) เพิ่มเติม โดยมีเป้าหมาย 1 เขต 1 ศูนย์พักคอย ขณะนี้จัดตั้งศูนย์พักคอยฯ แล้ว จำนวน 42 แห่ง อยู่ในพื้นที่เขต 41 เขต เปิดบริการแล้ว จำนวน 19 แห่ง รองรับผู้ป่วยแล้ว 1,381 คน
.
ในขณะที่บางแห่งกำหนดสถานที่แล้วแต่อยู่ระหว่างการประสานงานและลงพื้นที่ตรวจสอบอีกครั้ง จำนวน 6 เขต ได้แก่ เขตสัมพันธวงศ์ เขตพญาไท เขตบึงกุ่ม เขตบางพลัด เขตภาษีเจริญ เขตราษฎร์บูรณะ และอยู่ระหว่างพิจารณาสถานที่ จำนวน 3 เขต ได้แก่ เขตวัฒนา เขตประเวศ เขตบางกอกใหญ่ ซึ่งได้มอบหมายให้สำนักงานเขตเร่งดำเนินการจัดตั้งโดยเร็ว
.
พร้อมเร่งสร้างความเข้าใจและขอความร่วมมือกับชุมชนใกล้เคียงในการจัดตั้งศูนย์ โดยมีเป้าหมายให้แล้วเสร็จครบทั้ง 50 ศูนย์ ภายในเดือน ก.ค. 64 เพื่อให้สามารถรองรับและช่วยเหลือผู้ป่วยตกค้างในพื้นที่ให้เร็วที่สุด
.
โดยประชาชนสามารถติดต่อได้ที่สำนักงานเขต/ สายด่วนศูนย์เอราวัณ 1669/ สายด่วน 1330
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันจันทร์ที่ 11 เมษายน 2565
นายกฯ ยินดีไทยแชมป์ฟุตซอลอาเซียน 2022 สมัยที่ 16 พร้อมผลักดันการกีฬาไทยสู่ความสำเร็จในระดับนานาชาติ
นายกฯ ยินดีไทยแชมป์ฟุตซอลอาเซียน 2022 สมัยที่ 16 พร้อมผลักดันการกีฬาไทยสู่ความสำเร็จในระดับนานาชาติ
วันนี้ (11 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความยินดีและภูมิใจอย่างยิ่งกับฟุตซอลทีมชาติไทยที่สามารถคว้าแชมป์ฟุตซอลอาเซียน 2022 สมัยที่ 16 ได้สำเร็จ หลังจากเอาชนะทีมชาติอินโดนีเซีย ในการแข่งขันฟุตซอลชิงแชมป์อาเซียน 2022 (AFF Futsal Championship) รอบชิงชนะเลิศ ณ อินดอร์สเตเดียม หัวหมาก เมื่อวันที่ 10 เมษายน 2565 ที่ผ่านมา พร้อมชื่นชมและขอบคุณนักกีฬาและผู้ที่มีส่วนร่วมทุกภาคส่วน โดยยินดีผลักดันศักยภาพการกีฬาของไทยเพื่อต่อยอดความสำเร็จในระดับนานาชาติ
โฆษกประจำสำนักนายกรัฐมนตรี กล่าวว่า ทีมชาติฟุตซอลไทยคว้าชัยชนะได้อย่างต่อเนื่อง เอาชนะทีมชาติเวียดนามในรอบรองชนะเลิศ และได้รับชัยชนะจากการแข่งรอบชิงชนะเลิศกับทีมชาติอินโดนีเซียด้วยสกอร์ 5-3 (ลูกโทษ) และสกอร์รวม 7-5 คว้าแชมป์อาเซียน 2022 ถือเป็นผลงานที่ยอดเยี่ยมของทีมชาติไทย และเป็นการรักษาแชมป์ฟุตซอลอาเซียน เป็นผลสำเร็จต่อเนื่องถึง 16 สมัย
โดยนายกรัฐมนตรีขอบคุณนักกีฬาสำหรับความทุ่มเท มุ่งมั่น และตั้งใจ จนสามารถคว้ารางวัลมาได้สำเร็จ เห็นถึงทักษะ และความสามารถของนักกีฬาทีมชาติฟุตซอลไทยที่สร้างผลงานได้โดดเด่น ได้รับชัยชนะในระดับภูมิภาค รวมถึงชื่นชมทุกหน่วยงานที่เกี่ยวข้องที่มีส่วนร่วมในการสนับสนุนการแข่งขันครั้งนี้ ซึ่งนายกรัฐมนตรียินดีส่งเสริมและผลักดันศักยภาพการกีฬาของไทยในประเภทต่าง ๆ เพื่อต่อยอดความสำเร็จในระดับนานาชาติ เพื่อสร้างชื่อเสียงและความสุขให้แก่แฟนกีฬาชาวไทย
วันศุกร์ที่ 13 สิงหาคม 2564
พม. เผยยอดกลุ่มเปราะบางกว่า 18,000 ราย เดือดร้อนจากโควิด-19 ได้รับการช่วยเหลือแล้ว
พม. เผยยอดกลุ่มเปราะบางกว่า 18,000 ราย เดือดร้อนจากโควิด-19 ได้รับการช่วยเหลือแล้ว
เมื่อวันที่9 ส.ค. 64 เวลา 19.00 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า ด้วยกระทรวงการพัฒนาสังคมและความมั่นคงของมนุษย์ (พม.) ได้จัดตั้งศูนย์ปฏิบัติการบริหารภาวะวิกฤติโควิด-19 กระทรวง พม. เพื่อเป็นศูนย์กลางด้านข้อมูลและการช่วยเหลือกลุ่มเปราะบางทั้งเด็ก ผู้สูงอายุ คนพิการ คนเร่ร่อน ไร้บ้าน และผู้ด้อยโอกาส รวมทั้งผู้ป่วยติดเตียง ที่ประสบปัญหาความเดือดร้อนและความยากลำบากจากผลกระทบของการแพร่ระบาดของโรคโควิด-19 พร้อมทั้งการสื่อสารสังคม การรายงาน และติดตามผลการช่วยเหลือกลุ่มเปราะบางจนสิ้นสุดกระบวนการ โดยทำงานเชื่อมโยงกับศูนย์ช่วยเหลือสังคม สายด่วน พม. โทร. 1300 ตลอด 24 ชั่วโมง อีกทั้งได้มีการจัดตั้งศูนย์ปฏิบัติการบริหารภาวะวิกฤติโควิด- 19 ระดับจังหวัดทั่วประเทศ เพื่อประสานการช่วยเหลือไปยังหน่วยงานที่เกี่ยวข้องในระดับพื้นที่
นางพัชรี กล่าวต่อไปว่า ทั้งนี้ ตั้งแต่วันที่ 28 ก.ค. 64 จนถึงวันที่ 8 ส.ค. 64 พบว่ากระทรวง พม. ได้ดำเนินการช่วยเหลือประชาชนกลุ่มเปราะบางที่เป็นผู้ป่วยโควิด-19 และประสบปัญหาทางสังคมทั่วประเทศ รวมจำนวน 18,721 ราย แบ่งเป็นในพื้นที่ กทม. 2,729 ราย และส่วนภูมิภาค 16,043 ราย โดยแบ่งเป็น 1. เด็กและเยาวชน 3,872 ราย 2. คนพิการ 4,076 ราย 3. ผู้สูงอายุ 3,323 ราย 4. ผู้ป่วยติดเตียงและป่วยเรื้อรัง 335 ราย 5. คนเร่ร่อนและคนไร้ที่พึ่ง 456 ราย 6. สตรีตั้งครรภ์ 39 ราย และ 7. ผู้ประสบปัญหาทางสังคมอื่นๆ 6,662 ราย สำหรับการช่วยเหลือกลุ่มเปราะบางตามภารกิจ กระทรวง พม. มีการดำเนินการที่สำคัญ ดังนี้ 1. กระบวนการสังคมสงเคราะห์ ได้แก่ 1.1) การให้คำปรึกษา 5,724 ราย 1.2) ประสานส่งกลับภูมิลำเนา 122 ราย 1.3) ประสานส่งต่อ 1,661 ราย 1.4) การมอบเครื่องอุปโภคและบริโภค 74,859 ชุด และ 1.6) การช่วยเหลือเป็นเงิน 19,638,106 บาท และ 2. ประสานกระบวนการสาธารณสุข ได้แก่ 2.1) การตรวจเชื้อ 329 ราย 2.2) การรักษา 912 ราย 2.3) ฉีดวัคซีน 3,743 ราย และ 2.4) จัดหาที่พักชั่วคราวและศูนย์พักคอย 1,001 ราย
นางพัชรี กล่าวเพิ่มเติมว่า หากประชาชนกลุ่มเปราะบางที่กำลังประสบปัญหาทางสังคมและได้รับความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร. 1300 2) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันอังคารที่ 10 พฤษภาคม 2565
ดีอีเอส จัดทำแผนยุทธศาสตร์ธุรกรรมทางอิเล็กทรอนิกส์ พ.ศ. 2566 – 2570 ภายใต้กรอบพัฒนาธุรกรรมทางอิเล็กทรอนิกส์ของประเทศในระยะ 20 ปี
ดีอีเอส จัดทำแผนยุทธศาสตร์ธุรกรรมทางอิเล็กทรอนิกส์ พ.ศ. 2566 – 2570 ภายใต้กรอบพัฒนาธุรกรรมทางอิเล็กทรอนิกส์ของประเทศในระยะ 20 ปี
เมื่อวันที่ 9พฤษภาคม 2565นางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นประธานเปิดการประชุมเชิงปฏิบัติการนำเสนอโครงการภายใต้แผนยุทธศาสตร์เกี่ยวกับธุรกรรมทางอิเล็กทรอนิกส์พ.ศ. 2566 – 2570ณห้องประชุมบีบี206ชั้น2โรงแรมเซ็นทราบายเซ็นทาราศูนย์ราชการและคอนเวนชันเซ็นเตอร์แจ้งวัฒนะโดยสำนักงานพัฒนาธุรกรรมทางอิเล็กทรอนิกส์หรือสพธอ.แผนดังกล่าวได้ตั้งเป้าหมายสำคัญเพื่อให้เกิดการใช้ประโยชน์จากการทำธุรกรรมทางอิเล็กทรอนิกส์เพื่อการส่งเสริมและพัฒนาเศรษฐกิจและสังคมภายใต้บริบทการสร้างความเชื่อมั่นให้กับทุกภาคส่วนด้วยการมีมาตรฐานและกฎเกณฑ์การใช้งานที่เอื้ออำนวยต่อการสร้างขีดความสามารถในการแข่งขันของประเทศ
แผนยุทธศาสตร์ฯฉบับนี้ได้บูรณาการความร่วมมือจากหน่วยงานภาครัฐที่เกี่ยวข้องและได้มีการทบทวนแผนและนโยบายในระดับต่างๆว่าด้วยการพัฒนาดิจิทัลเพื่อเศรษฐกิจและสังคมตามกรอบแนวทางการพัฒนาธุรกรรมทางอิเล็กทรอนิกส์ของประเทศในระยะ20ปีและมีเป้าหมายเพื่อให้การทำธุรกรรมทางอิเล็กทรอนิกส์เป็นเครื่องสำคัญในการสร้างโอกาสและความได้เปรียบในเวทีการแข่งขันระดับภูมิภาค
เชื่อว่าประชุมเชิงปฏิบัติการในครั้งนี้ ได้สร้างความร่วมมือในการทำงานร่วมกันและการมีส่วนร่วมในการผลักดันโครงการภายใต้แผนยุทธศาสตร์รวมทั้งได้เห็นถึงความสำคัญของการพัฒนาธุรกรรมทางอิเล็กทรอนิกส์ในอนาคตและร่วมเป็นส่วนหนึ่งในการขับเคลื่อนการทำธุรกรรมทางอิเล็กทรอนิกส์ของประเทศนำไปสู่การเพิ่มขีดความสามารถในการแข่งขันของประเทศรวมถึงการสร้างความเชื่อมั่นให้ประชาชนสามารถเข้าถึงระบบการบริการอิเล็กทรอนิกส์ที่สำคัญและจำเป็นต่อการดำรงชีวิตประจำวัน
**************
วันพุธที่ 30 มีนาคม 2565
ปลัดกลาโหมฯ ปันสุขสู่ชุมชน…จัดกิจกรรมช่วยเหลือประชาชน เนื่องในวันคล้ายวันสถาปนา “กระทรวงกลาโหม ครบรอบ 135 ปี”
พลเอก วรเกียรติ รัตนานนท์ ปลัดกระทรวงกลาโหมเป็นประธานเปิดกิจกรรมช่วยเหลือประชาชนเนื่องในวันคล้ายวันสถาปนากระทรวงกลาโหม ประจำปี 2565 ครบรอบ 135 ปี ณ บริเวณพื้นที่ปากคลองตลาด เขตพระนคร กรุงเทพมหานคร
สำหรับภายในกิจกรรม ประกอบด้วย การบริจาคโลหิต การบริการตัดผม การมอบยาสามัญประจำบ้าน การมอบถังดับเพลิงและสิ่งของจำเป็นให้กับชุมชนการฉีดวัคซีนป้องกันโควิด 19 การฉีดวัคซีนป้องกันโรคพิษสุนัขบ้าให้กับสุนัขและแมว การเลี้ยงอาหารกลางวัน (โดยรถครัวสนาม) การแจกถุงยังชีพ และการแสดงดนตรี โดยมีกลุ่มเป้าหมายเป็นผู้พักอาศัยภายในชุมชนที่มีที่ตั้งอยู่บริเวณใกล้เคียงศาลาว่าการกลาโหม ให้ได้รับการบริการทางด้านสุขภาพ การครองชีพ และด้านสาธารณสุขพื้นฐานที่จำเป็น
ซึ่งกิจกรรมการช่วยเหลือประชาชนในครั้งนี้ เพื่อเป็นการประชาสัมพันธ์งานวันคล้ายวันสถาปนากระทรวงกลาโหมประจำปี 2565 ครบรอบ 135 ปี อีกทั้ง ยังเป็นกิจกรรมที่แสดงถึงความห่วงใยของสำนักงานปลัดกระทรวงกลาโหม ที่มีต่อประชาชนบริเวณพื้นที่โดยรอบศาลาว่าการกลาโหม เพื่อให้เกิดความสามัคคี และความสัมพันธ์อันดีระหว่างทหารกับชุมชนต่อไป
#กลาโหม135ปี
วันพฤหัสบดีที่ 1 กรกฎาคม 2564
จุรินทร์นั่งปธ.บอร์ดสับปะรดแห่งชาติ ไฟเขียวแผนปฏิบัติการดันส่งออก สร้างมูลค่าเพิ่ม เตรียมพร้อมรับมือฤดูสับปะรด
จุรินทร์นั่งปธ.บอร์ดสับปะรดแห่งชาติ ไฟเขียวแผนปฏิบัติการดันส่งออก สร้างมูลค่าเพิ่ม เตรียมพร้อมรับมือฤดูสับปะรด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เมื่อวานนี้ (30 มิ.ย.) ที่ประชุมคณะกรรมการนโยบายและพัฒนาสับปะรดแห่งชาติ ซึ่งมีนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์เป็นประธาน ได้มีการพิจารณาในสามเรื่องหลักด้วยกัน คือ
1. แก้ไขปัญหาขาดแคลนแรงงานต่างด้าวในอุตสาหกรรมสับปะรด โดยให้กรมการจัดหางาน กระทรวงแรงงาน เร่งรัดการปรับปรุงบันทึกข้อตกลงด้านการจ้างงานแรงงานระยะสั้นในภาคการเกษตรกับประเทศ ลาว กัมพูชา เมียนมา และเวียดนาม และนำกลับมารายงานให้ที่ประชุมทราบในโอกาสแรก
2. เห็นชอบแผนปฏิบัติการด้านสับปะรด พ.ศ. 2563-2565 ซึ่งมีเป้าหมายเพิ่มประสิทธิภาพและบริหารจัดการผลิต เพิ่มศักยภาพอุตสาหกรรมแปรรูป เพิ่มศักยภาพการส่งออก โดยที่ประชุมเน้นย้ำถึงการใช้นโยบายเศรษฐกิจ BCG (เศรษฐกิจชีวภาพ/Bio เศรษฐกิจหมุนเวียน/Circular และเศรษฐกิจสีเขียว/Green) ของรัฐบาลเป็นแนวทางการดำเนินการของทุกภาคส่วน ส่งเสริมการนำนวัตกรรมมาใช้ในการสร้างมูลค่าเพิ่มให้กับสับปะรด เพื่อเกิดเป็นมูลค่าทางเศรษฐกิจอย่างเป็นรูปธรรม
3. เตรียมพร้อมการบริหารจัดการผลผลิตสับปะรดช่วงครึ่งปีหลัง ซึ่งคาดว่าจะมีผลผลิตออกมามากในช่วง ต.ค. - ธ.ค. ทั้งนี้ 10 จังหวัดที่เป็นแหล่งผลิตสับปะรดของประเทศ ได้มีความพร้อมในเรื่องนี้อยู่แล้ว เป็นการดำเนินการของคณะกรรมการเพื่อแก้ไขปัญหาเกษตรกรอันเนื่องมาจากผลผลิตการเกษตรระดับจังหวัด (คพจ.) ร่วมกับหลายกระทรวง อาทิ กระทรวงพาณิชย์ กระทรวงเกษตรและสหกรณ์ กระทรวงอุตสาหกรรม กระทรวงมหาดไทย โดยเฉพาะกระทรวงพาณิชย์ได้จัดคณะทำงานด้านการตลาดระดับจังหวัด ที่จะมาเป็นหลักในการกระจายผลผลิต การเพิ่มช่องทางการขายonline และ offline การส่งเสริมการบริโภค การเชื่อมโยงตลาดล่วงหน้า การทำสัญญาข้อตกลงกับโรงงานแปรรูป การส่งเสริมการแปรรูป เป็นต้น
นางสาวรัชดา กล่าวเพิ่มว่า การส่งออกสับปะรดรวมทุกผลิตภัณฑ์ ตัวเลขช่วง ม.ค.- เม.ย. 64 มีมูลค่า 6.64 พันล้านบาท เพิ่มขึ้นจากในช่วงเดียวกันของปี 63 ที่มีมูลค่า 5.83 พันล้านบาท หรือเพิ่มขึ้น 14.14 % อย่างไรก็ตาม แม้แนวโน้มการส่งออกจะดีขึ้น แต่หากเทียบกับช่วงก่อนปี 2562 พบว่ามีมูลค่าลดลง ซึ่งเรื่องนี้ รองนายกฯจุรินทร์ ได้เร่งเข้าแก้ไข โดยได้มีการปรับปรุงแผนปฏิบัติการด้านสับปะรด ใช้โมเดล “เกษตรผลิต พาณิชย์ตลาด” เข้าดูแลอุตสาหกรรมสับปะรดตั้งแต่ต้นน้ำ กลางน้ำ และปลายน้ำ ให้ความสำคัญในการนำเทคโนโลยีมาใช้เพื่อเพิ่มประสิทธิภาพการผลิต เพิ่มมูลค่าสินค้า ส่งเสริมการรับรองมาตรฐาน GAP และที่สำคัญคือการทำการตลาดเชิงรุกในตลาดต่างประเทศ เชื่อมั่นว่าภายใต้แนวทางและแผนปฏิบัติการฯนี้ จะสามารถเพิ่มศักยภาพทางการแข่งขันของเกษตรกรผู้ปลูกสับปะรดและผู้ประกอบการได้อย่างแน่นอน
วันอังคารที่ 28 ธันวาคม 2564
๒๘ ธันวาคม วันสมเด็จพระเจ้าตากสินมหาราช
วันคล้ายวันปราบดาภิเษกสมเด็จพระเจ้าตากสินมหาราช พระมหากษัตริย์แห่งกรุงธนบุรี
#วันสมเด็จพระเจ้าตากสินมหาราช #สำนักงานปลัดกระทรวงกลาโหม
วันพฤหัสบดีที่ 14 เมษายน 2565
บูรณาการ 11 หน่วยงาน ให้บริการระบบ “เพื่อนครอบครัว”
วันพฤหัสบดีที่ 14 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลให้ความสำคัญกับการสร้างความเข้มแข็งภายในครอบครัวซึ่งเป็นพื้นฐานในการสร้างพลเมืองและสังคมที่ดี โดยบูรณาการความร่วมมือจาก 11 หน่วยงาน เช่น กระทรวงการพัฒนาสังคมและความมั่นคงของมนุษย์ กระทรวงยุติธรรม กระทรวงแรงงาน คณะสังคมสงเคราะห์ มหาวิทยาลัยธรรมศาสตร์ สภาเด็กและเยาวชนแห่งประเทศไทย และสมาคมจิตวิทยาการปรึกษา เพื่อให้ความช่วยเหลือผ่านระบบออนไลน์ เช่น การให้คำปรึกษาจากผู้เชี่ยวชาญเฉพาะด้านในเรื่องต่าง ๆ ระบบศูนย์ช่วยเหลือลูกหนี้และประชาชนที่ไม่ได้รับความเป็นธรรม รวมถึงเป็นศูนย์กลางการเรียนรู้สำหรับครอบครัวตลอด 24 ชม. ผู้สนใจใช้บริการได้ที่ แอปพลิเคชัน “เพื่อนครอบครัว Family Line” เว็บไซต์ www.เพื่อนครอบครัว.com หรือไลน์ @linefamily
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 7 กันยายน 2564
สธ.แจง รพ.เพชรบูรณ์ถูกแฮก ไม่ใช่ฐานข้อมูลหลักของผู้ป่วย ไม่กระทบบริการ
กระทรวงสาธารณสุข แจงกรณีมีผู้แฮกข้อมูลผู้ป่วยรพ.เพชรบูรณ์ไปขายบนเว็บไซต์ ตรวจสอบแล้วเป็นฐานข้อมูลย่อยที่โรงพยาบาลจัดทำเพื่ออำนวยความสะดวกการทำงานในโรงพยาบาล ไม่ใช่ระบบฐานข้อมูลหลักที่มีประวัติการรักษาผู้ป่วย ไม่กระทบการบริการ เบื้องต้นแจ้งความแล้ว
กระทรวงสาธารณสุข แจงกรณีมีผู้แฮกข้อมูลผู้ป่วยรพ.เพชรบูรณ์ไปขายบนเว็บไซต์ ตรวจสอบแล้วเป็นฐานข้อมูลย่อยที่โรงพยาบาลจัดทำเพื่ออำนวยความสะดวกการทำงานในโรงพยาบาล ไม่ใช่ระบบฐานข้อมูลหลักที่มีประวัติการรักษาผู้ป่วย ไม่กระทบการบริการ เบื้องต้นแจ้งความแล้ว ย้ำทุกโรงพยาบาลเข้มงวดมาตรการความปลอดภัยทางไซเบอร์
วันนี้ (7 กันยายน 2564) นายแพทย์ธงชัย กีรติหัตถยากร รองปลัดกระทรวงสาธารณสุข และนายแพทย์อนันต์ กนกศิลป์ ผู้อำนวยการศูนย์เทคโนโลยีสารสนเทศและการสื่อสาร แถลงข่าวกรณีการแฮกข้อมูลผู้ป่วยของกระทรวงสาธารณสุข โดยนายแพทย์ธงชัยกล่าวว่า กระทรวงสาธารณสุขได้รับรายงานว่า รพ.เพชรบูรณ์ ถูกผู้ไม่ประสงค์ดีแฮกข้อมูลผู้ป่วยไปโพสต์ขายบนเว็บไซต์ เมื่อวันที่ 5 กันยายน 2564 จึงร่วมกับกระทรวงดิจิทัลเพื่อเศรษฐกิจและสังคม และสำนักงานคณะกรรมการการรักษาความมั่นคงปลอดภัยไซเบอร์แห่งชาติ ลงไปตรวจสอบข้อเท็จจริงและประเมินความเสียหายทันที พบว่าไม่ได้เป็นการแฮกฐานข้อมูลหลักที่ใช้ในการให้บริการและมีประวัติการรักษาผู้ป่วย แต่เป็นฐานข้อมูลที่โรงพยาบาลเขียนขึ้นบนโปรแกรมที่เปิดให้ใช้ฟรี (Open source) สำหรับใช้ในการทำงานของเจ้าหน้าที่ เช่น การสรุปข้อมูลผู้ป่วย การนัดหมายผู้ป่วย ตารางเวรแพทย์ และการคำนวณรายจ่ายในการผ่าตัดของกลุ่มศัลยกรรมกระดูกและข้อ เป็นต้น
“ข้อมูลที่ถูกแฮกส่วนใหญ่เป็นบางไฟล์ที่มีชื่อ นามสกุล เบอร์โทรศัพท์ สิทธิการรักษา แต่ไม่ได้มีรายละเอียดเกี่ยวกับข้อมูลการตรวจรักษา โรงพยาบาลเพชรบูรณ์ยังสามารถให้การดูแลคนไข้ได้ปกติ โดยข้อมูลที่ถูกแฮกมีประมาณ 18,000 กว่าราย ไม่ใช่ 16 ล้านราย เนื่องจากเพชรบูรณ์มีประชากรไม่ถึงล้านคน ซึ่งกรณีนี้ต่างจาก รพ.สระบุรี ที่ถูกแฮกระบบฐานข้อมูลหลักจนทำให้จุดบริการเข้าถึงข้อมูลผู้ป่วยไม่ได้ อย่างไรก็ตาม
การกระทำดังกล่าวมีความผิดตาม พ.ร.บ.สุขภาพแห่งชาติ พ.ศ. 2550 มาตรา 7 มีโทษจำคุกไม่เกิน 6 เดือน หรือปรับไม่เกิน 1 หมื่นบาท หรือทั้งจำทั้งปรับ และ กฏหมายอื่น ที่เกี่ยวข้อง” นายแพทย์ธงชัยกล่าว
นายแพทย์ธงชัยกล่าวว่า ขณะนี้ได้แจ้งความแล้ว และกระทรวงดิจิทัลฯ กำลังติดตามตรวจสอบหาแฮกเกอร์ ซึ่งไม่ได้เจาะจงข้อมูลสุขภาพเป็นพิเศษ แต่จะตระเวนหาระบบที่มีจุดอ่อนเพื่อโจรกรรมข้อมูล จึงต้องกำชับบุคลากรให้เข้มงวดการปฏิบัติตามมาตรการความปลอดภัยทางไซเบอร์ เช่น เปลี่ยนยูสเซอร์เนมและพาสเวิร์ดเป็นประจำ ทั้งนี้ จะจัดตั้งหน่วยงานเฝ้าระวังความมั่นคงปลอดภัยไซเบอร์ด้านสุขภาพและหน่วยตอบโต้เหตุการณ์ฉุกเฉิน ประสานการทำงานกับสำนักงานคณะกรรมการการรักษาความมั่นคงปลอดภัยไซเบอร์แห่งชาติ
ด้านนายแพทย์อนันต์กล่าวว่า เซิร์ฟเวอร์ที่โรงพยาบาลเขียนโปรแกรมสำหรับการทำงานภายใน จำเป็นต้องเชื่อมต่ออินเทอร์เน็ต อาจถูกผู้ไม่ประสงค์ดีบุกรุกได้ จากการตรวจสอบเบื้องต้นไม่พบการข้ามไปยังเซิร์ฟเวอร์อื่น และรพ.เพชรบูรณ์ได้ตัดการเชื่อมต่อจากภายนอกทั้งหมดเพื่อป้องกันการบุกรุก ส่วนการป้องกันในอนาคต โรงพยาบาลต่างๆ ต้องทบทวนมาตรการ ความเสี่ยง และประเมินเรื่องสินทรัพย์ที่มีความเสี่ยงสูง เพื่อจัดการให้ระบบมีความมั่นคงปลอดภัยมากขึ้น เข้มงวดผู้ที่ใช้งานระบบให้ทำตามมาตรการความปลอดภัยทางไซเบอร์
******************************* 7 กันยายน 2564
วันจันทร์ที่ 27 กันยายน 2564
ประกาศ ขสมก. ประจำวันที่ 25 กันยายน 2564​ พบพนักงานติดเชื้อไวรัส COVID-19 จำนวน​ 6 ราย
ประกาศ ขสมก. ประจำวันที่ 25 กันยายน 2564​ พบพนักงานติดเชื้อไวรัส COVID-19 จำนวน​ 6 ราย
1)​ พนักงานขับรถโดยสารปรับอากาศ สาย 60 เพศชาย อายุ 49 ปี
2) พนักงานขับรถโดยสารปรับอากาศ สาย 508 เพศชาย อายุ 25 ปี
3)​ พนักงานเก็บค่าโดยสารรถปรับอากาศ สาย 138 เพศหญิง อายุ 48 ปี
4)​ พนักงานเก็บค่าโดยสารรถปรับอากาศ สาย 73 ก เพศหญิง อายุ 45 ปี
5) พนักงานขับรถโดยสารปรับอากาศ สาย 73 ก เพศชาย อายุ 37 ปี
6) พนักงานขับรถโดยสารปรับอากาศ สาย 536 เพศชาย อายุ 49 ปี
วันศุกร์ที่ 29 เมษายน 2565
กรมทางหลวง เพิ่มเส้นทางให้รถวิ่งได้ไม่เกิน 120 กม./ชม. ระยะที่ 3 อีก 3 เส้นทาง เริ่มวันที่ 1 พฤษภาคม 2565
สอบถามข้อมูลการเดินทางเพิ่มเติมสามารถติดต่อได้ที่สายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ โทร. 1586 กด 7 และตำรวจทางหลวง โทร. 1193 ตลอด 24 ชั่วโมง
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า ตามที่กรมทางหลวง (ทล.) ได้เริ่มเปิดให้รถวิ่งใช้อัตราความเร็วไม่เกิน 120 กม./ชม. (เฉพาะช่องทางขวาสุด) ในเส้นทางนำร่อง (ระยะที่ 1) ที่ ทล. 32 ถนนสายเอเชีย ช่วงบางปะอิน - อ่างทอง กม. ที่ 4+100 - 50+000 ซึ่งเป็นไปตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม โดยได้เปิดอย่างเป็นทางการเมื่อวันที่ 1 เมษายน 2564 เพื่อให้ประชาชนผู้ใช้ทางได้รับความสะดวก รวดเร็ว และปลอดภัยในการเดินทาง และได้ประกาศให้ใช้ความเร็ว 120 กม./ชม. ในระยะที่ 2 เพิ่มอีก 6 สายทาง เมื่อวันที่ 1 กันยายน 2564 ประกอบด้วย ทล.1 สนามกีฬาธูปะเตมีย์ - ประตูน้ำพระอินทร์ กม. ที่ 35+000 - 45+000 จังหวัดปทุมธานี ทล.1 หางน้ำหนองแขม - วังไผ่ กม. ที่ 306+640 - 330+600 จังหวัดนครสวรรค์ ทล.2 บ่อทอง - มอจะบก กม. ที่ 74+500 - 88+000 จังหวัดนครราชสีมา ทล.32 อ่างทอง - โพนางดำออก กม. ที่ 50+000 - 111+473 จังหวัดอ่างทองและสิงห์บุรี ทล.34 บางนา - ทางเข้า ท่าอากาศยานสุวรรณภูมิ กม. ที่ 1+500 - 15+000 จังหวัดสมุทรปราการ และ ทล. 304 คลองหลวงแพ่ง - ฉะเชิงเทรา กม. ที่ 53+300 - 63+000 จังหวัดฉะเชิงเทรา
ปัจจุบัน ทล. ได้กำหนดเพิ่มเส้นทางให้ใช้อัตราความเร็วไม่เกิน 120 กม./ชม. และไม่ต่ำกว่า 100 กม./ชม. ในช่องทางขวาสุด ในระยะที่ 3 ตามประกาศผู้อำนวยการทางหลวงแผ่นดิน โดยจะมีผลบังคับใช้ ตั้งแต่วันที่ 1 พฤษภาคม 2565 เป็นต้นไป จำนวน 3 สายทาง ทั้งขาเข้าและขาออก ประกอบด้วย ทล.4 จำนวน 2 ช่วง ได้แก่ เขาวัง - สระพระ ระหว่าง กม. ที่ 160+000 - 167+000 และระหว่าง กม. ที่ 172+000 - 183+500 จังหวัดเพชรบุรี (เป็นช่วง ๆ) ทล.9 บางแค - คลองมหาสวัสดิ์ ระหว่าง กม. ที่ 23+400 - 31+600 กรุงเทพมหานคร และ ทล.35 นาโคก - แพรกหนามแดง กม. ที่ 56+000 - 80+600 จังหวัดสมุทรสงคราม (เป็นช่วง ๆ) ซึ่ง ทล. โดยแขวงทางหลวงในพื้นที่ได้ดำเนินการเตรียมความพร้อมในการรองรับการใช้อัตราความเร็วใหม่ในช่วงสายทางดังกล่าว โดยคำนึงในเรื่องความปลอดภัยกับประชาชนผู้ใช้ทางสูงสุด
อธิบดีกรมทางหลวง กล่าวเพิ่มเติมว่า ขณะนี้ได้ทำการประชาสัมพันธ์ข้อมูลให้ประชาชนผู้ใช้ทางได้ทราบอย่างต่อเนื่อง โดยได้บูรณาการร่วมกับตำรวจในพื้นที่ ตำรวจทางหลวง และหน่วยงานที่เกี่ยวข้อง ทั้งนี้ ขอความร่วมมือผู้ใช้ทางขับขี่ด้วยความระมัดระวังปฏิบัติตามกฎจราจร ป้ายเตือน ป้ายแนะนำ หากประชาชนผู้ใช้ทางต้องการแจ้งอุบัติเหตุหรือสอบถามข้อมูลการเดินทางเพิ่มเติมสามารถติดต่อได้ที่สายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ โทร. 1586 กด 7 และตำรวจทางหลวง โทร. 1193 ตลอด 24 ชั่วโมง
วันอังคารที่ 20 กรกฎาคม 2564
ข้าราชการ เจ้าหน้าที่ วธ. ให้ความร่วมมือ work from home 100 % ป้องกันการระบาดของโรคติดเชื้อไวรัสโควิด-19 อย่างเต็มที่
ข้าราชการ เจ้าหน้าที่ วธ. ให้ความร่วมมือ work from home 100 % ป้องกันการระบาดของโรคติดเชื้อไวรัสโควิด-19 อย่างเต็มที่
เมื่อวันที่ 20 กรกฎาคม 2564 นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า สืบเนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่ยังคงทวีความรุนแรงในทุกภูมิภาคของไทย โดยเฉพาะในกรุงเทพและปริมณฑล ส่งผลให้จำนวนผู้ติดเชื้อและผู้เสียชีวิตในแต่ละวันเป็นจำนวนมาก นายกรัฐมนตรีได้ออกข้อกำหนดตามความมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2558 (ฉบับที่ 28) กำหนดมาตรการการปฏิบัติงานนอกสถานที่ตั้ง โดยให้หัวหน้าส่วนราชการและหน่วยงานรัฐที่ตั้งอยู่ในเขตของพื้นที่ควบคุมสูงสุดและเข้มงวด สั่งการให้เจ้าหน้าที่และบุคลากรปฏิบัติงานนอกสถานที่ตั้งขั้นสูงสุดเต็มจำนวนนั้น ล่าสุดเมื่อวันที่ 19 กรกฎาคม 2564 ตนได้ลงนามในคำสั่งกระทรวงวัฒนธรรม (วธ.) ที่ 184/2564 เรื่อง แนวทางให้ข้าราชการและเจ้าหน้าที่ปฏิบัติงานนอกสถานที่ตั้งของส่วนราชการ กรณี การแพร่ระบาดของโรคติดเชื้อไวรัสโควิด-19 ของสำนักงานปลัดกระทรวงวัฒนธรรมและสำนักงานรัฐมนตรี โดยมีเนื้อหาพอสังเขป ดังนี้
1. ให้ทุกหน่วยงานปฏิบัติตามมาตรการของศูนย์บริหารสถานการณ์แพร่ระบาดของโรคติดเชื้อโควิด-19 (ศบค.) กระทรวงสาธารณสุข และ วธ. อย่างเคร่งครัด 2.การปฏิบัติงานนอกสถานที่ตั้งของส่วนราชการ (work from home) ให้ยึดแนวทางของ ศบค. โดยไม่ส่งผลกระทบต่อการบริหารราชการแผ่นดินและการบริการประชาชน อาทิ ให้บุคลากรตั้งแต่ระดับผู้บริหาร ข้าราชการ พนักงานราชการและจ้างเหมาบริการปฏิบัติงานนอกสถานที่ตั้งของส่วนราชการทั้งหมด เว้นแต่มีเหตุจำเป็นเร่งด่วน และมีภารกิจที่ต้องดำเนินการตามหมายรับสั่ง ให้กอง ศูนย์ กลุ่มมอบหมายให้เจ้าหน้าที่มาปฏิบัติงานทันที พร้อมให้ผู้บังคับบัญชาทุกระดับสามารถสื่อสารติดต่อได้ตลอดช่วงเวลาปฏิบัติงาน มีความพร้อมในการปฏิบัติงานได้ทันที และกำกับดูแลความเรียบร้อย โดยให้ผู้อำนวยการกองที่ได้รับมอบหมาย 1 คน มาปฏิบัติงาน ณ สถานที่ตั้ง และให้กองกลางจัดเจ้าหน้าที่มาปฏิบัติหน้าที่รับ - ส่งเอกสาร 2 คนในวันจันทร์ พุธ ศุกร์
ปลัดวธ. กล่าวต่อไปว่า สำหรับข้าราชการ พนักงานราชการ และจ้างเหมาบริการที่ได้รับการอนุญาตให้ปฏิบัติงานนอกสถานที่ตั้งของส่วนราชการ หากจำเป็นต้องออกนอกบริเวณสถานที่พักในช่วงอยู่ระหว่างการปฏิบัติงานภายในที่พัก ให้แจ้งเหตุความจำเป็นต่อผู้บังคับบัญชาเพื่อพิจารณาอนุญาตก่อนในทุกกรณี ที่สำคัญหากใครมีอาการหรือมีข้อสงสัยเกี่ยวกับอาการใด ๆ ของตนตามที่กระทรวงสาธารณสุขประกาศระหว่างการปฏิบัติงานนอกสถานที่ตั้งของส่วนราชการ ให้ปฏิบัติตนตามคำแนะนำของกรมควบคุมโรคและพบแพทย์ ณ สถานพยาบาลใกล้บ้านรวมทั้งให้แจ้งต่อผู้บังคับบัญชาโดยทันที เป็นต้น และ3.ให้มีการกำกับ ติดตามและรายงานการดำเนินงานตามที่ วธ.กำหนด โดยใช้ระบบเทคโนโลยีสารสนเทศเข้ามาบริหารจัดการ เพื่อให้งานยังคงเดินต่อแบบ New Normal
วันเสาร์ที่ 7 สิงหาคม 2564
กสร. แจง หากนายจ้างละเมิดสิทธิหักเงินเยียวยา ม.33 จากเงินเดือนของลูกจ้าง มีโทษทั้งจำทั้งปรับ
กสร. ชี้แจงประเด็นในสื่อออนไลน์ กรณีนายจ้างหักเงินเยียวยาที่ลูกจ้างได้รับสิทธิกรณีเป็นผู้ประกันตน ตามมาตรา 33 จากเงินเดือน เป็นเหตุให้ลูกจ้างขาดรายได้ที่ควรได้รับ จำนวน 2,500 บาท ถือว่านายจ้างละเมิดสิทธิ มีโทษทั้งจำทั้งปรับ
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน (กสร.) กล่าวชี้แจง ประเด็นสื่อออนไลน์มีการวิจารณ์ว่า สถานประกอบกิจการแห่งหนึ่งแจ้งให้ลูกจ้างทราบว่าเมื่อลูกจ้างได้รับเงินเยียวยาของรัฐบาล ตามที่คณะรัฐมนตรีมีมติให้จ่ายเงินเยียวยาให้กับลูกจ้างผู้ประกันตนตามมาตรา 33 สำหรับ 9 กลุ่มกิจการ เฉพาะจังหวัดที่กำหนด โดยลูกจ้างสัญชาติไทยจะได้รับเงินเยียวยา จำนวน 2,500 บาท นั้น นายจ้างจะหักเงินจำนวนดังกล่าวออกจากเงินเดือน โดยอ้างว่ารัฐบาลช่วยจ่ายเงินเดือนให้แล้ว ซึ่งในกรณีนี้ นายสุชาติ ชมกลิ่น รัฐมนตรีว่าการกระทรวงแรงงาน ได้แสดงความกังวลและห่วงใยลูกจ้างอาจไม่ได้รับสิทธิตามวัตถุประสงค์ที่ต้องการเยียวยาผู้ประกันตนในระบบประกันสังคม พร้อมเน้นย้ำว่ารัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้อนุมัติการจ่ายเงินเยียวยาครั้งนี้เพื่อบรรเทาความเดือดร้อนของผู้ใช้แรงงานและผู้ประกอบการที่ได้รับผลกระทบจากมาตรการควบคุมการแพร่ระบาดของโรคติดเชื้อไวรัสโคโรนา 2019 การกระทำดังกล่าวของนายจ้างถือเป็นการละเมิดสิทธิที่ลูกจ้างพึงได้รับ จึงสั่งการให้กรมสวัสดิการและคุ้มครองแรงงาน ตรวจสอบพร้อมชี้แจงข้อเท็จจริง ซึ่งกรมขอชี้แจงว่า กรณีเงินเยียวยาที่รัฐบาลจ่ายให้กับผู้ประกันตน ตามมาตรา 33 คนละ 2,500 บาท เป็นเงินเยียวยาที่รัฐบาลจ่ายให้แก่ลูกจ้าง โดยมีวัตถุประสงค์เพื่อบรรเทาความเดือดร้อนให้แก่ลูกจ้าง ส่วนเงินค่าจ้างที่ลูกจ้างได้รับในแต่ละเดือนเป็นเงินที่นายจ้างต้องจ่ายเป็นค่าตอบแทนการทำงานให้กับลูกจ้างที่ทำงานให้ ดังนั้นนายจ้างไม่สามารถนำเงินเยียวยา ตามมาตรา 33 ที่ลูกจ้างได้รับมาหักจากค่าจ้างได้ การหักค่าจ้างเช่นนี้ ถือเป็นการปฏิบัติไม่สอดคล้องกับพระราชบัญญัติคุ้มครองแรงงาน พ.ศ. 2541
โฆษก กสร. กล่าวเพิ่มเติมว่า กรมสวัสดิการและคุ้มครองแรงงาน ขอเตือนนายจ้างที่คิดจะหักค่าจ้างลูกจ้างที่ได้รับเงินเยียวยาจากรัฐบาล ไม่ว่าลูกจ้างจะยินยอมหรือไม่ก็ตาม หากฝ่าฝืนมีความผิดโทษจำคุกไม่เกิน 6 เดือน หรือปรับไม่เกิน 100,000 บาท หรือทั้งจำทั้งปรับ โดยหากนายจ้าง ลูกจ้าง มีข้อสงสัยเกี่ยวกับข้อกฎหมายสามารถสอบถามได้ที่ สำนักงานสวัสดิการและคุ้มครองแรงงานจังหวัดทุกจังหวัด สำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือโทรศัพท์สายด่วน 1506 กด 3 หรือ 1546
วันพฤหัสบดีที่ 20 มกราคม 2565
โฆษกรัฐบาล เผย  "นายกฯ" ห่วงคลัสเตอร์นักท่องเที่ยวราตรีและผู้ประกอบการสถานบันเทิงขอให้ปฏิบัติตามมาตรการกำหนดไว้ ขอทุกคนต้องร่วมมือ ร่วมใจกัน อดทน รัฐบาลจะหาทางออกให้ดีที่สุด
โฆษกรัฐบาล เผย "นายกฯ" ห่วงคลัสเตอร์นักท่องเที่ยวราตรีและผู้ประกอบการสถานบันเทิงขอให้ปฏิบัติตามมาตรการกำหนดไว้ ขอทุกคนต้องร่วมมือ ร่วมใจกัน อดทน รัฐบาลจะหาทางออกให้ดีที่สุดยึดหลักประชาชนต้องปลอดภัย
วันนี้ 20 ม.ค. 2565 นายธนกร วังบุญคงชนะ โฆษกประจำสำนักนายกรัฐมนตรี เผยในช่วงเช้านายกรัฐมนตรีจะเป็นประธานการประชุมศูนย์บริหารสถานการณ์โควิด 19 หรือ ศบค. ชุดใหญ่ในวันนี้ เพื่อพิจารณาผ่อนคลายมาตรการ หลังสถานการณ์การแพร่ระบาดภายในประเทศมีแนวทรงตัว ถึงแม้จะจะพบกลุ่มจังหวัดนำร่องติดเชื้อสูง เมื่อเทียบกับอัตราการเสียชีวิตในกลุ่มผู้ป่วยลดลง นอกจากนี้จะมีการหารือผ่อนคลายมาตรการบางพื้นที่ บางกิจการกิจกรรม และมาตรการเข้าออกประเทศ Test & Go ของนักท่องเที่ยวอีกด้วย อย่างไรก็ตาม นายกรัฐมนตรีห่วงคลัสเตอร์หลังปีใหม่ร้านอาหาร สถานบันเทิง ผับ บาร์ ที่กรมสอบสวนโรคลงพื้นที่ตรวจสอบสถานบันเทิงที่ไม่ผ่านการประเมินและเปิดเกินเวลากฎหมายที่กำหนด จนทำให้พบกลุ่มคลัสเตอร์ผู้ติดเชื้อโควิดโอมิครอนจำนวนมาก ซึ่งจะเป็นข้อมูลนำเข้าที่ประชุม ศบค.ชุดใหญ่เช้าวันนี้ ขอย้ำนักท่องเที่ยวยามราตรีและผู้ประกอบการสถานบันเทิงต่าง ๆ ปฏิบัติตามมาตรการกำหนดไว้ หากอยากให้การท่องเที่ยวกลับมาทุกคนต้องร่วมมือ ร่วมใจกัน หากมีการกระทำที่ผิดกฎหมายเจ้าหน้าที่บ้านเมืองต้องเข้าไปจับกุมและดำเนินการอยู่แล้ว รัฐบาลพยายามหามาตรการที่มีทางออกที่ดีที่สุด ขอให้ทุกคนอดทน เพราะทุกมาตรการที่ออกมาเพื่อความปลอดภัยของประชาชนเป็นหลัก
โฆษกประจำสำนักนายกรัฐมนตรี เผยว่า ยอดตัวเลขผู้ติดเชื้อใหม่วันนี้ (20 มกราคม 2565) รวม 8,129 ราย จำแนกเป็น ผู้ป่วยจากในประเทศ 7,915 ราย ผู้ป่วยมาจากต่างประเทศ 214 ราย ผู้ป่วยสะสม 1 29,627 ราย (ตั้งแต่ 1 มกราคม 2565) หายป่วยกลับบ้าน 6,978 ราย หายป่วยสะสม 79,847 ราย (ตั้งแต่ 1 มกราคม 2565) ผู้ป่วยกำลังรักษา 82,734 ราย เสียชีวิต 19 ราย ขณะที่การให้บริการวัคซีน โควิด -19 สะสมอยู่ทื่ 111,707,709 โดส เข็มที่ 1 ฉีดสะสม 51,921,457 โดส เข็มที่ 2 ฉีดสะสม 47,882,516 โดส เข็มที่ 3 ฉีดสะสม 11,199,753 โดส เข็มที่ 4 ฉีดสะสม 703,983 โดส ส่วนอัตราการฉีดวัคซีนตั้งแต่ 28 ก.พ 64 .-19 ม.ค. 65 พบว่า ประเทศไทยฉีดวัคซีนแล้ว 110,310,481 โดส ล่าสุด กระทรวงสาธารณสุข เผยความคืบหน้าวัคซีนไฟเซอร์สำหรับฉีดเด็กอายุ 5-11 ปี จะมาถึงไทยในวันที่ 26 ม.ค.นี้ จำนวน 3 ล้านโดส จาก 10 ล้านโดสที่สั่งจองไว้ในเบื้องต้น และเริ่มฉีด 31 ม.ค. ที่โรงพยาบาลเด็กก่อนเป็นแห่งแรก
------------
วันอังคารที่ 19 เมษายน 2565
รมต.อนุชา ชื่มชม HiCloud จับมือ Alibaba Cloud  ชี้มีส่วนช่วยพัฒนาภาคธุรกิจไทย ส่งเสริมการเป็นสังคมยุคดิจิทัล
รมต.อนุชา ชื่มชม HiCloud จับมือ Alibaba Cloud  ชี้มีส่วนช่วยพัฒนาภาคธุรกิจไทย ส่งเสริมการเป็นสังคมยุคดิจิทัล
วันนี้ (19 เมษายน 2565) เวลา 14.00 น. ณ โรงแรมคอนราด เรสซิเดนซ์ กรุงเทพ นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิดงาน “Grand Opening HiCloud and Alibaba Cloud Signing of Partnership” ซึ่งจัดขึ้นโดย บริษัท ไฮคลาวด์ เทคโนโลยี (ไทยแลนด์) จำกัด และ บริษัท อาลีบาบา คลาวด์ (ประเทศไทย) เพื่อเป็นการส่งเสริมและพัฒนาศักยภาพให้กับธุรกิจในประเทศไทย รวมถึงแลกเปลี่ยนความรู้นวัตกรรมและเทคโนโลยีระดับโลกในอนาคต โดยมี นายกษิดิศ อาชวคุณ สมาชิกวุฒิสภา นายอาดิลัน อาลีอิสเฮาะ สมาชิกสภาผู้แทนราษฎร จังหวัดยะลา Mr.Sai Saenlieo ผู้บริหารบริษัท ไฮคลาวด์ เทคโนโลยี (ไทยแลนด์) จำกัด นายชาลี ลิ้ม ประธานมูลนิธิเพื่อสัมพันธ์ภาพไทยจีน ดร.สุพจน์ เธียรวุฒิ ผู้อำนวยการสำนักงานพัฒนารัฐบาลดิจิทัล (องค์การมหาชน) และภาคธุรกิจเข้าร่วม
รัฐมนตรีประจำสำนักนายกรัฐมนตรี กล่าวว่า เทคโนโลยีดิจิทัลเข้ามามีบทบาทในยุคปัจจุบันและช่วยปรับกระบวนการทำงานให้มีประสิทธิภาพมากยิ่งขึ้น รวมถึงการให้บริการประชาชน ส่งผลให้ทุกภาคส่วนมีความจำเป็นต้องปรับตัวเพื่อรองรับการเปลี่ยนแปลงดังกล่าว โดยเฉพาะอย่างยิ่งในช่วงสถานการณ์แพร่ระบาดเชื้อไวรัสโควิด-19 โดยมีเป้าหมายไปสู่การให้บริการประชาชนอย่างมีประสิทธิภาพ รวดเร็ว เข้าถึงง่าย และตรงกับความต้องการหรือความจำเป็นของประชาชนอย่างแท้จริง
รัฐมนตรีประจำสำนักนายกรัฐมนตรี กล่าวย้ำว่า รัฐบาลให้ความสำคัญกับระบบ Cloud เห็นได้จากโครงการ Government Data Center and Cloud Service (GDCC) หรือระบบคลาวด์กลางภาครัฐ ที่จัดตั้งขึ้นเพื่อเป็นโครงสร้างพื้นฐานด้านดิจิทัล รองรับหน่วยงานรัฐให้เข้าถึงทรัพยากรด้านคลาวด์ด้วยมาตรฐานสากล และรองรับการพัฒนาคลังข้อมูลดิจิทัลภาครัฐและใช้ประโยชน์ Big Data จากคลังข้อมูลดังกล่าว ดังนั้น การจัดงานในวันนี้ ถือเป็นนิมิตหมายที่ดีที่ภาคเอกชนได้ให้ความสำคัญกับการพัฒนาเทคโนโลยี โดยเฉพาะการพัฒนาระบบคลาวด์ ที่มีความจำเป็นอย่างมากต่อการรักษาและรวบรวมข้อมูลเพื่อนำไปใช้ประโยชน์ต่อการพัฒนาประเทศชาติในอนาคต
วันศุกร์ที่ 12 สิงหาคม 2565
นายกรัฐมนตรีและภริยา ลงนามถวายพระพร สมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
นายกรัฐมนตรีและภริยา ลงนามถวายพระพร สมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
นายธนกร วังบุญคงชนะ โฆษกประจำสำนักนายกรัฐมนตรีเผยว่า วันนี้ (12 สิงหาคม 2565) เวลา 08.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงนามถวายพระพรสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ณ ห้องแดง อาคารหน่วยราชการในพระองค์ 904 ในพระบรมมหาราชวัง โดยมีนางนราพร จันทร์โอชา ภริยา พร้อมด้วยรองนายกรัฐมนตรีและภริยา เข้าร่วมพิธี ตามลำดับพิธี
นายกรัฐมนตรีและภริยา รองนายกรัฐมนตรีและภริยา ทูลเกล้าฯ ถวายแจกันดอกไม้เบื้องหน้าพระฉายาลักษณ์สมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง ดังนี้
ชุดที่ 1 นายกรัฐมนตรี พร้อมรองนายกรัฐมนตรี ในนาม “นายกรัฐมนตรีและคณะรัฐมนตรี”
ชุดที่ 2 นายกรัฐมนตรีและภริยา ในนาม “นายกรัฐมนตรีและภริยา”
ชุดที่ 3 ภริยานายกรัฐมนตรี พร้อมภริยารองนายกรัฐมนตรี ในนาม “คณะคู่สมรสคณะรัฐมนตรี”
จากนั้น นายกรัฐมนตรีและภริยาลงนามถวายพระพรชัยมงคล นายกรัฐมนตรีและภริยา ถวายความเคารพพระฉายาลักษณ์ฯ เสร็จพิธี
......................
วันเสาร์ที่ 18 ธันวาคม 2564
รัฐมนตรีว่าการกระทรวงยุติธรรม ร่วมเปิดการประชุมระดับชาติว่าด้วยธุรกิจกับสิทธิมนุษยชน ครั้งที่ ๕
รัฐมนตรีว่าการกระทรวงยุติธรรม ร่วมเปิดการประชุมระดับชาติว่าด้วยธุรกิจกับสิทธิมนุษยชน ครั้งที่ ๕ ภายใต้ประเด็นการตรวจสอบสิทธิมนุษยชนอย่างรอบด้าน (Human Rights Due Diligence: HRDD)
ในวันศุกร์ที่ ๑๗ ธันวาคม ๒๕๖๔ ระหว่างเวลา ๑๓.๐๐ – ๑๗.๐๐ น. กระทรวงยุติธรรม โดยกรมคุ้มครองสิทธิและเสรีภาพ (กองสิทธิมนุษยชนระหว่างประเทศ) ร่วมกับ กรมยุโรป กระทรวงการต่างประเทศ คณะผู้แทนสหภาพยุโรปประจำประเทศไทย โครงการพัฒนาแห่งสหประชาชาติ สมาคมเครือข่ายโกลบอลคอมแพ็กแห่งประเทศไทย และสมาพันธ์เอสเอ็มอีไทย จัดการประชุมระดับชาติว่าด้วยธุรกิจกับสิทธิมนุษยชน ครั้งที่ ๕ ภายใต้ประเด็นการตรวจสอบสิทธิมนุษยชนอย่างรอบด้าน (Human Rights Due Diligence: HRDD) ผ่านระบบ Zoom Webinar โดยมีผู้เข้าร่วมประชุมฯ ประกอบด้วยผู้แทนภาคธุรกิจ จำนวนประมาณ ๑๘๐ คน เข้าร่วม ทั้งนี้ การประชุมฯ มีวัตถุประสงค์เพื่อสร้างความตระหนักรู้และความเข้าใจให้กับภาคธุรกิจเกี่ยวกับแนวคิดการตรวจสอบสิทธิมนุษยชนอย่างรอบด้าน แลกเปลี่ยนแนวคิดและประสบการณ์ในการตรวจสอบสิทธิมนุษยชนอย่างรอบด้าน เรียนรู้แนวปฏิบัติที่ดี (Good Practice) และข้อท้าทายในการดำเนินการตรวจสอบสิทธิมนุษยชนอย่างรอบด้าน ตลอดจนวิเคราะห์แนวโน้มกระแสโลกและทิศทางการขับเคลื่อนการตรวจสอบสิทธิมนุษยชนอย่างรอบด้านในประเทศไทย
สำหรับการประชุมในวันนี้ได้รับเกียรติจากนายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานกล่าวเปิดงาน ร่วมกับผู้แทนระดับสูงจากองค์กรร่วมจัด นอกจากนั้น ยังได้รับเกียรติจากผู้เชี่ยวชาญ ผู้แทนภาคธุรกิจ รวมถึงผู้แทนรัฐบาลทั้งจากประเทศไทยและต่างประเทศ ร่วมเป็นวิทยากรแลกเปลี่ยนมุมมอง แนวทาง และแน้วโน้มการตรวจสอบสิทธิมนุษยชนอย่างรอบด้านทั้งในระดับสากล และของประเทศไทย เพื่อให้ผู้เข้าร่วมการประชุมฯ ได้ตระหนักและเตรียมความพร้อมในการพัฒนาองค์กรเพื่อรองรับการตรวจสอบสิทธิมนุษยชนรอบด้านต่อไป
วันพฤหัสบดีที่ 7 เมษายน 2565
เริ่มแล้ว! ห้ามนำโฟม - พลาสติกใช้ครั้งเดียวเข้าอุทยานฯ ทั่วประเทศ ฝ่าฝืนปรับสูงสุด 1 แสนบาท
.....
เว็บไซต์ราชกิจจานุเบกษา เผยแพร่ประกาศกรมอุทยานแห่งชาติ สัตว์ป่า และพันธุ์พืช เรื่อง ห้ามนำภาชนะที่ทำด้วยโฟมและบรรจุภัณฑ์พลาสติกชนิดใช้ครั้งเดียวทิ้ง (Single - use plastics) เข้าไปในเขตอุทยานแห่งชาติทั่วประเทศ เพื่อสงวน อนุรักษ์ คุ้มครอง ดูแลทรัพยากรธรรมชาติ ป้องกันไม่ให้เกิดความเสียหายต่อปะการัง ระบบนิเวศ และเป็นการลดขยะในอุทยานแห่งชาติ เริ่ม 6 เม.ย. 65 เป็นต้นไป
.
โฟม - พลาสติกใช้ครั้งเดียวทิ้งที่ห้ามนำเข้าอุทยานฯ ได้แก่ พลาสติกหูหิ้วความหนาน้อยกว่า 36 ไมครอน กล่องบรรจุอาหารพลาสติก แก้วพลาสติก (แบบบางใช้ครั้งเดียว) หลอดพลาสติก และช้อนส้อมพลาสติก หากผู้ใดฝ่าฝืนมีความผิดตามมาตรา 20 ประกอบมาตรา 47 แห่ง พ.ร.บ.อุทยานแห่งชาติ พ.ศ. 2562 มีโทษปรับสูงสุด 100,000 บาท
.
ที่มา :http://www.ratchakitcha.soc.go.th/.../2565/E/079/T_0006.PDF
#ไทยคู่ฟ้า#ร่วมต้านโควิด19
-------------------
วันอังคารที่ 9 สิงหาคม 2565
รฟม. มั่นใจ การออกแบบสถานีรถไฟฟ้าใต้ดิน MRT
พร้อมรับมือปัญหาน้ำท่วมฉับพลันในกรุงเทพฯ
ตามที่ สื่อมวลชนและสื่อสังคมออนไลน์ ได้มีการเผยแพร่ข่าวกรณีน้ำท่วมพื้นที่ทางใต้ของกรุงโซลประเทศเกาหลีใต้ ในช่วงค่ำวันจันทร์ที่ 8 สิงหาคม 2565 ซึ่งมีฝนตกหนักกว่า 141.5 มิลลิเมตร ซึ่งถือเป็นการตกหนักสุดในรอบ 80 ปี ตามรายงานของสื่อมวลชนท้องถิ่น
ในการนี้ การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ขอเรียนชี้แจงว่า โครงการรถไฟฟ้าภายใต้การกำกับดูแลของ รฟม. ที่ก่อสร้างในพื้นที่กรุงเทพมหานคร นั้น โดยสภาพพื้นที่เป็นพื้นที่ราบลุ่ม ซึ่งแตกต่างจากพื้นที่ทางใต้ของกรุงโซลฯ ที่มีลักษณะภูมิประเทศเป็นพื้นที่ลาดเชิงเขา จึงประสบปัญหาน้ำท่วมฉับพลัน อย่างไรก็ตาม รฟม.ได้คำนึงถึงการป้องกันปัญหาน้ำท่วมฉับพลันไว้ตั้งแต่การออกแบบ โดยมีรายละเอียดดังนี้
1. ทางขึ้น - ลงสถานีรถไฟฟ้าใต้ดิน MRT ถูกออกแบบให้มีความสูงมากกว่าค่าระดับน้ำท่วมสูงสุดจากสถิติในรอบ 200 ปี นอกจากนี้ ยังจัดเตรียมอุปกรณ์ป้องกันน้ำท่วม โดยมีความสูงเพิ่มเติมอีก 1.00 เมตร (Flood Protection Board) ซึ่งจะสูงราว 2.50 เมตร จากค่าระดับถนนเฉลี่ยในกรุงเทพฯ ที่พร้อมติดตั้งได้ตลอดเวลา
2. เมื่อติดตั้งแผ่นป้องกันน้ำท่วมดังกล่าวแล้ว โอกาสที่น้ำจะรั่วเข้าสถานีมีน้อยมาก และ รฟม. ยังได้จัดเตรียมเครื่องสูบน้ำบริเวณทางขึ้น - ลง ของสถานีรถไฟฟ้าใต้ดิน MRT เพื่อรองรับเหตุการณ์ฉุกเฉินอีกขั้นหนึ่ง พร้อมทั้งได้จัดให้มีเจ้าหน้าที่ตรวจสอบอุโมงค์ สถานี และผนังสถานี ในช่วงน้ำหลากทุกวัน
ดังเห็นได้จากเหตุการณ์น้ำท่วมใหญ่ในกรุงเทพฯ เมื่อปี 2554 ที่ รฟม. ได้ใช้ประโยชน์จากการออกแบบระบบป้องกันน้ำท่วมดังกล่าว ทำให้โครงการรถไฟฟ้าใต้ดิน MRT ไม่ได้รับผลกระทบ และยังสามารถให้บริการประชาชนได้ตามปกติ
รฟม. ขอยืนยันว่า การออกแบบโครงการรถไฟฟ้าภายใต้การกำกับการของ รฟม. เป็นการออกแบบที่คำนึงถึงความปลอดภัยในเหตุการณ์ฉุกเฉิน ซึ่งอ้างอิงตามมาตรฐานสากล และกฎหมายที่เกี่ยวข้องแล้ว ติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชน แห่งประเทศไทย หรือ Call Center รฟม. โทรศัพท์ 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันอังคารที่ 10 พฤษภาคม 2565
กรมเจ้าท่า เตรียมพร้อมอำนวยความสะดวกและความปลอดภัย รับเปิดเทอม
...
วันที่ 9 พฤษภาคม 2565 นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย เป็นประธานฯ ในการประชุมเตรียมความพร้อมก่อนเปิดภาคเรียน 1/2565 ด้วยกระทรวงสาธารณสุข ร่วมกับกระทรวงศึกษาธิการ ดำเนินมาตรการเพื่อเตรียมความพร้อมรองรับการเปิดภาคเรียนที่ 1/2565 ให้ทุกหน่วยงานกำกับ ติดตาม เฝ้าระวัง และทบทวนมาตรการตามความเหมาะสมกับสถานการณ์โควิด-19 ในปัจจุบัน
กรมเจ้าท่า กระทรวงคมนาคม หน่วยงานที่กำกับดูแลด้านความปลอดภัยในการเดินทางทางน้ำ คาดว่าจะมีนักเรียน นักศึกษา ผู้ปกครอง และบุคลากรทางการศึกษา ใช้บริการการเดินทางทางน้ำเป็นจำนวนมากในช่วงเปิดภาคเรียน ประกอบกับคณะกรรมการโรคติดต่อแห่งชาติได้ประกาศให้โรคติดเชื้อไวรัสโคโรนา 2019 (COVID-19) เป็นโรคติดต่ออันตรายตามพระราชบัญญัติโรคติดต่อ พ.ศ.2558 กลุ่มตรวจการเดินเรือ สำนักความปลอดภัยและสิ่งแวดล้อมทางน้ำ ในฐานะหน่วยงานส่วนกลางทำหน้าที่ควบคุมและดูแลความปลอดภัยทางน้ำในช่วงเปิดภาคเรียนที่ 1/2565 มีหน้าที่ในการสั่งการ ควบคุม และกำกับดูแลการปฏิบัติงาน เพื่อให้เกิดความเป็นระเบียบเรียบร้อยและปลอดภัยในชีวิตและทรัพย์สินของประชาชน
พร้อมกันนี้ กลุ่มตรวจการเดินเรือ สำนักความปลอดภัยและสิ่งแวดล้อมทางน้ำ ได้กำหนดมาตรการป้องกันโรคติดเชื้อไวรัสโคโรนา2019 (COVID-19) จัดทำแผนการปฏิบัติมาตรการเพื่อความปลอดภัยและมาตรการป้องกันโรคติดเชื้อไวรัสโคโรนา 2019 (COVID-19) ในช่วงเปิดภาคเรียนที่ 1/2565 ออกประกาศกรมเจ้าท่า เรื่อง มาตรการเพื่อความปลอดภัยและมาตรการป้องกันโรคติดต่อเชื้อไวรัสโคโรนา 2019 (COVID-19) ในช่วงเปิดภาคเรียนที่ 1/2565 พร้อมออกประกาศเตือนให้ใช้ความระมัดระวังในการเดินเรือและการใช้เรือในช่วงเปิดภาคเรียน ออกคำสั่งกรมเจ้าท่า แต่งตั้งคณะทำงานเพื่อตรวจสภาพความปลอดภัยของเรือโดยสาร เรือภัตตาคารและท่าเทียบเรือ เป็นการประชุมเตรียมความพร้อมก่อนช่วงเปิดภาคเรียนที่ 1/2565 ของหน่วยงานภายในสังกัดส่วนกลาง และส่วนภูมิภาคที่ 1-7 ผ่านระบบ Zoom Cloud Meeting ณ ห้องประชุมวิสูตรสาคร ชั้น 4 อาคาร 162 ปี กรมเจ้าท่า
ในการนี้ รองอธิบดีฯ กรมเจ้าท่า ได้เน้นย้ำ เรื่อง การทำงานในเชิงรุกด้านความปลอดภัยทางน้ำ เพื่อป้องกันการเกิดอุบัติเหตุ มากกว่าการแก้ไขเมื่อเกิดอุบัติเหตุแล้ว โดยให้วางกรอบ / แนวทาง / มาตรการในเชิงป้องกันอย่างต่อเนื่อง รวมทั้งการตรวจเข้มเรื่อง การบรรทุกเกิน และใบอนุญาตใช้เรือ ต้องไม่ขาดอายุ พร้อมใช้กฎหมายขั้นสูงหากฝ่าฝืน ทั้งนี้ เพื่อพร้อมรองรับการเปิดประเทศในช่วงต้นเดือนที่ผ่านมา และพนักงานประจำท่าเรือ ต้องเข้มงวดในการดูแลความปลอดภัย โดยเฉพาะเด็กนักเรียน ที่อาจจะห่างหายจากการใช้การเดินทางทางน้ำไปเป็นเวลานาน และ เน้นย้ำ ถึงข้อสั่งการของรัฐมนตรีว่าการกระทรวงคมนาคม ถึงการตรวจสอบเรือเร็วส่วนบุคคล ที่นำไปให้เช่าเป็นเรือโดยสาร ทั้งนี้ สามารถแจ้งเหตุไม่ปลอดภัยทางน้ำ ผ่านหมายเลขสายด่วน 1199 กรมเจ้าท่า ที่ต้องมีความพร้อมใช้งานได้ตลอด 24 ชั่วโมง